秋蠅
作者：鄒浩
朝代：宋

paragraphs: 秋風快如刀，着木木欲折。
蕃鮮轉凄凄，入眼無一悅。
青蠅獨何爲，飛鳴猶未滅。
造化本無私，爾生亦偶竊。
念方三伏中，日車午停轍。
下照人世間，何異紅爐熱。
勁鳥倦戢翼，獰獸喘吐舌。
惟人於此時，體懈劇疲薾。
虚堂幸可逃，枕簟隨意設。
好睡邊韶同，素嬾稽康埒。
更此值清涼，酣寝謂須決。
雙睫才欲交，汗膚遭爾齧。
營營不絕聲，宛類讒口呐。
使我寝不安，欲息還復挈。
况如一簞貧，未能萬錢歠。
園蔬薦脫粟，杯盤殊滅裂。
雙筯才欲拈，咀嚼遭爾餮。
適從何處來，食飲汙修潔。
使我味不甘，欲嚥還復噎。
敺除付疲兵，祗足增跛蹩。
宜哉孫權彈，爲爾情激切。
期望秋風回，一掃無餘孽。
偶此延朝昏，勿謂風不烈。
氣候侵凝凛，龍蛇且藏穴。
爾形大豆然，豈能堅如鐡。